Gołkojce

Gołkojce ( Kolkwitz) su delnjołužiska wjes a wulkogmejna w braniborskim wokrjesu Sprjewja-Nysa. Gmejna leži něhdźe pjeć kilometrow zapadnje wot Choćebuza a ma nimale dźesać tysac wobydlerjow. Wona słuša do připóznateho sydlenskeho ruma Serbow w Braniborskej.

 Geografija 
mini|left|Chorownja w Gołkojcach (kulturny pomnik)
Gołkojce leža při zapadnej hranicy města Choćebuza něhdźe šěsć kilometrow zdalene wot stareho města. Susodne gmejny su nimo Choćebuza na wuchodźe tež Brjazyna na sewjeru, Kopańce a Drjowk na juhu, Wětošow na zapadźe, Bórkowy na sewjerozapadźe a Wjerbno na sewjeru. Zapadnje Gołkojc rozpřestrěwaja so rybniki.

Ke gmejnje słušeja wjesne dźěle Bobow, Brodkojce, Cazow, Dalic, Dubje, Glinsk, Gogolowk, Gołbin, Gołkojce, Górnej, Hajnk, Kokrjow, Kósobuz, Kśišow, Limbark, Naseńce a Popojce.

 Wobydlerstwo a rěč 
Po statistice Arnošta Muki mějachu Gołkojce srjedź 1880tych lět 1445 wobydlerjow, z nich 1386 Serbow (95 %) a 77 Němcow. Přez industrializaciju a geografiske połoženje blisko wulkoměsta a při wažnych wobchadnych čarow wotběži rěčna změna k němčinje tule spěšnišo hač w Błótowskich gmejnach na sewjeru. Tak zwěsći Arnošt Černik w lěće 1956 serbskorěčny podźěl wobydlerstwa wot jenož hišće 7,7 %.

 Wobchad 
Přez Gołkojce wjedźetej železniska čara Berlin–Zhorjelc z dwórnišćomaj Gołkojce a Kósobuz a krajna dróha L49 z Choćebuza do Wětošowa.

 Wosobiny 
 Pomgajbog Kristalub Fryco (1744–1815) – farar, pietist, spisaćel, basnik
 Jan Bjedrich Fryco (1747–1819) – farar, spisaćel, rěčewědnik a demograf
 Matej Krygaŕ (1813–90) – farar, kulturny prócowar
 Jan Bjedrich Tešnaŕ (1829–98) – farar, awtor, přełožowar; narodźeny w Gołkojskej Podgoli
 Měto Korjeńk (1841–1916) – farar, kulturny prócowar
 Pawlina Krawcowa (1890–1941) – wušiwarka, ludowa wuměłča, wopor fašizma
 Erich Kalc (1902–20) – dźěłaćer, wojowar Delnjołužiskeje čerwjeneje armeje
 Adolf Rumpoš (1903–20) – dźěłaćer, wojowar Delnjołužiskeje čerwjeneje armeje

 Žórła 

 Wotkazaj 

Kategorija:Gołkojce
Kategorija:Wokrjes Sprjewja-Nysa
Kategorija:Sydlišćo we wokrjesu Sprjewja-Nysa
Kategorija:Sydlišćo w Delnjej Łužicy
Kategorija:Gmejna w Braniborskej
Kategorija:Sydlišćo w serbskim sydlenskim rumje